
	Parlamentul României
Camera Deputaţilor


	COMISIA PENTRU ADMINISTRAŢIE

PUBLICĂ, AMENAJAREA TERITORIULUI

ŞI ECHILIBRU ECOLOGIC

Nr. 26/193/24.05.2011                                Pl-x 275/2011
	



Către,

BIROUL PERMANENT 

AL CAMEREI DEPUTAŢILOR


Vă înaintăm, alăturat, Raportul asupra propunerii legislative pentru modificarea şi completarea Legii nr.215/2001 a administraţiei publice locale, cu modificările şi completările ulterioare, trimisă Comisiei pentru administraţie publică, amenajarea teritoriului şi echilibru ecologic pentru dezbatere în fond, în procedură obişnuită, cu adresa nr. Pl.x 190 din 9 mai 2011, înregistrată cu nr. 26/193  din 11 mai 2011.

PREŞEDINTE,
Sulfina BARBU

	Parlamentul României
Camera Deputaţilor

	COMISIA PENTRU ADMINISTRAŢIE

PUBLICĂ, AMENAJAREA TERITORIULUI

ŞI ECHILIBRU ECOLOGIC

Nr. 26/193/24.05.2011                                   
  Pl-x 190/2011
	


R A P O R T 

asupra propunerii legislative pentru modificarea şi completarea Legii nr.215/2001 a administraţiei publice locale, cu modificările şi completările ulterioare

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic a fost sesizată, spre dezbatere, în fond, în procedură obişnuită, cu propunerea legislativă pentru modificarea şi completarea Legii nr.215/2001 a administraţiei publice locale, cu modificările şi completările ulterioare, trimisă cu adresa nr.Pl.x 190 din 9 mai 2011 şi înregistrată cu nr. 26/193 din 11 mai 2011. 

Conform dispoziţiilor art.75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este primă Cameră sesizată. 

Consiliul Legislativ a avizat favorabil, cu observaţii şi propuneri, iniţiativa legislativă, conform avizului nr.502 din 03.05.2011.
Comisia juridică, de disciplină şi imunităţi a avizat favorabil  propunerea legislativă, conform avizului nr.Pl.x 190 din 16 mai 2011.

Propunerea legislativă are ca obiect de reglementare modificarea art. 17 din Legea administraţiei publice locale nr. 215/2001, republicată, cu modificările şi completările ulterioare, în sensul posibilităţii consiliilor locale şi a consiliilor judeţene de a hotărî asupra participării cu capital sau cu bunuri, în numele şi în interesul colectivităţilor locale pe care le reprezintă, la înfiinţarea, funcţionarea şi dezvoltarea unor organisme prestatoare de servicii publice şi de utilitate publică de interes local sau judeţean, precum şi la înfiinţarea funcţionarea şi dezvoltarea unor societăţi comerciale pe acţiuni, de interes local, în condiţiile legii, contribuind astfel la prosperitatea şi dezvoltarea eficientă a unei comunităţi.

Membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă sus menţionată, în şedinţa din 24 mai 2011. 
Din numărul total de 30 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 28 deputaţi. 

La dezbateri au participat, în calitate de invitat, conform prevederilor art.54 şi 55 din Regulamentul Camerei Deputaţilor, republicat, domnul Jan Vraciu – director în cadrul Direcţiei pentru dezvoltare locală din Ministerul Administraţiei şi Internelor.


În urma examinării intervenţiei legislative şi a opiniilor exprimate de către membrii Comisiei pentru administraţie publică, amenajarea teritoriului şi echilibru ecologic, s-a hotărât, cu majoritate de voturi, să se supună plenului Camerei Deputaţilor, respingerea propunerii legislative pentru modificarea şi completarea Legii nr.215/2001 a administraţiei publice locale, cu modificările şi completările ulterioare, din următoarele considerente:
· În actuala reglementare, din coroborarea textelor art.17 şi art.1 alin.(2) pct.2 din Legea nr.215/2001, republicată, cu modificările şi completările ulterioare, rezultă că sintagma „organisme prestatoare de servicii publice şi de utilitate publică de interes local sau judeţean” include „societăţi comerciale şi regii autonome înfiinţate sau reorganizate prin hotărâri ale autorităţilor deliberative, denumite în continuare societăţi comerciale şi regii autonome de interes local sau judeţean”.

· În acest context, adăugarea sintagmei „precum şi la înfiinţarea, funcţionarea şi dezvoltarea unor societăţi comerciale pe acţiuni, de interes local, în condiţiile legii”, în finalul art.17, ar risca o tautologie, deoarece societăţile comerciale pe acţiuni de interes local propuse de iniţiatori se regăsesc în noţiunea de „organisme prestatoare de servicii publice şi de utilitate publică de interes local sau judeţean”.

· În cazul în care iniţiatorii au avut în vedere precizarea expresă a formei (societăţi comerciale pe acţiuni) sub care se pot înfiinţa unele organisme prestatoare de servicii publice şi utilitate publică de interes local şi judeţean, în text trebuia să precizeze în mod expres acest lucru, fiind recomandată şi modificarea corespunzătoare a art.1 alin.(2) lit.g) pct.2 din actul normativ de bază.
· Dacă însă, se doreşte înfiinţarea unor societăţi comerciale pe acţiuni, de interes local, altele decât cele care, potrivit art.1 alin.(2) lit.g) pct.2 din lege, funcţionează ca organisme prestatoare de servicii publice şi de utilitate publică de interes local, prin care să se gestioneze „într-un cadru mai eficient resursele şi bunurile” unităţii administrativ-teritoriale, aşa cum se arată în Expunerea de motive, textul trebuia reformulat în acest sens. În acest caz, art.1 ar fi trebuit completat cu o nouă definiţie a respectivelor entităţi.

În raport de obiectul şi conţinutul său, propunerea legislativă  face parte din categoria legilor organice.



PREŞEDINTE, 

     
     
SECRETAR,


Sulfina BARBU 


   Gheorghe CIOCAN
Consilier, Sofia Chelaru

